Avainsanat

Tiivistelmä



Avainsanat

1. Sosiaalipolitiikka - Jäsenvaltioiden lainsäädännön lähentäminen - Työnantajan velvollisuus ilmoittaa työntekijälle työsopimuksessa tai työsuhteessa sovellettavista ehdoista - Direktiivi 91/533/ETY - Edellytykset ja perusteet, joilla ylityötuntien tekeminen kuuluu direktiivin soveltamisalaan - Käsite "työsopimuksen tai työsuhteen olennainen kohta", ja se miten tällainen kohta on ilmoitettava työntekijälle

(Neuvoston direktiivin 91/533/ETY 2 artiklan 1, 2 ja 3 kohta)

2. Sosiaalipolitiikka - Jäsenvaltioiden lainsäädännön lähentäminen - Työnantajan velvollisuus ilmoittaa työntekijälle työsopimuksessa tai työsuhteessa sovellettavista ehdoista - Direktiivi 91/533/ETY - Työsopimuksen tai työsuhteen olennaista kohtaa koskevan sääntöjenmukaisen ilmoituksen puuttuminen - Sanktiot - Jäsenvaltioiden toimivallan rajat - Mahdollisuus saattaa asia tuomioistuimen käsiteltäväksi

(Neuvoston direktiivin 91/533/ETY 8 artiklan 1 kohta)

3. Sosiaalipolitiikka - Jäsenvaltioiden lainsäädännön lähentäminen - Työnantajan velvollisuus ilmoittaa työntekijälle työsopimuksessa tai työsuhteessa sovellettavista ehdoista - Direktiivi 91/533/ETY - Tiedottamisvelvollisuuden loukkaaminen - Työsopimuksen tai työsuhteen olemassaoloa ja sisältöä koskeva todistelu - Kansallisen oikeuden soveltaminen

(Neuvoston direktiivi 91/533/ETY)

Tiivistelmä

1. Työnantajan velvollisuudesta ilmoittaa työntekijöille työsopimuksessa tai työsuhteessa sovellettavista ehdoista annetun direktiivin 91/533/ETY 2 artiklan 2 kohdan i alakohtaa on tulkittava siten, että tämä säännös ei koske ylityötuntien tekemistä. Direktiivin 2 artiklan 1 kohdasta seuraa kuitenkin, että työnantajan on saatettava työntekijän tietoon se, mitä on sovittu, kun kysymys on luonteeltaan sellaisesta työsopimuksen tai työsuhteen olennaisesta kohdasta, jonka nojalla työntekijä on velvollinen tekemään ylityötunteja jo pelkästään sillä perusteella, että työnantaja sitä vaatii. Tämä tieto on annettava samalla tavalla kuin mitä direktiivissä säädetään niistä seikoista, jotka nimenomaisesti mainitaan sen 2 artiklan 2 kohdassa. Tieto voidaan analogisesti sen säännön kanssa, jota sovelletaan muun muassa säännölliseen työaikaan direktiivin 2 artiklan 3 kohdan nojalla, antaa esimerkiksi viittaamalla asiaa koskeviin lakeihin, asetuksiin ja hallinnollisiin tai johtosääntöjen määräyksiin tai työehtosopimuksiin.

( ks. 25 kohta sekä tuomiolauselman 1 kohta )

2. Työnantajan velvollisuudesta ilmoittaa työntekijöille työsopimuksessa tai työsuhteessa sovellettavista ehdoista annetun direktiivin 91/533/ETY 8 artiklan 1 kohdan säännöksestä seuraa, että direktiiviä ei voi tulkita siten, että sillä sanktioitaisiin pätemättömyydellä työsopimuksen tai työsuhteen olennaista kohtaa koskevan sääntöjenmukaisen ilmoituksen puuttuminen, sillä siinä jätetään jäsenvaltioille toimivalta määritellä tällaisessa tapauksessa asianmukaiset sanktiot sillä varauksella, että työntekijälle on oltava mahdollista vedota oikeuksiinsa tuomioistuinteitse.

( ks. 28 kohta )

3. Kysymys siitä, onko todistelun vaikeuttamista koskevia kansallisia oikeussääntöjä, sovellettava myös tapauksessa, jossa työnantaja on loukannut työnantajan velvollisuudesta ilmoittaa työntekijöille työsopimuksessa tai työsuhteessa sovellettavista ehdoista annetussa direktiivissä 91/533/ETY säädettyä tiedottamisvelvollisuuttaan, on kysymys, joka koskettaa näiden todistustaakkasääntöjen soveltamisalaa ja näin ollen tällaisessa tapauksessa sovellettavia todistelua koskevia sääntöjä. Tällainen kysymys ei ole kysymys, joka olisi säännelty direktiivissä, jossa jätetään jäsenvaltioille vapaus soveltaa työsopimuksen tai työsuhteen sisällön ja olemassaolon todisteluun järjestelmää, jonka ne ovat määritelleet.

( ks. 33-34 kohta )